b'\n_START_ARTICLE_\nArvi M\xc3\xa4enp\xc3\xa4\xc3\xa4\n_START_PARAGRAPH_\nArvi Matti M\xc3\xa4enp\xc3\xa4\xc3\xa4 (18. maaliskuuta 1899 T\xc3\xb6ys\xc3\xa4 \xe2\x80\x93 14. lokakuuta 1976) oli suomalainen taidemaalari ja piirt\xc3\xa4j\xc3\xa4. H\xc3\xa4nen teoksiaan oli ensi kertaa julkisesti esill\xc3\xa4 Vaasassa vuonna 1920._NEWLINE_M\xc3\xa4enp\xc3\xa4\xc3\xa4 opiskeli Suomen taideyhdistyksen piirustuskoulussa 1918\xe2\x80\x931920. H\xc3\xa4net tunnetaan erityisesti piirt\xc3\xa4j\xc3\xa4n\xc3\xa4 ja akvarellimaisemien maalaajana. M\xc3\xa4enp\xc3\xa4\xc3\xa4n teokset ovat useimmiten pienikokoisia miniatyyrej\xc3\xa4, joiden tyyli ja aiheet edustavat humoristista kansankuvausta. H\xc3\xa4nen p\xc3\xa4\xc3\xa4aiheensa oli pohjalainen kyl\xc3\xa4 ja sen el\xc3\xa4m\xc3\xa4nmeno. H\xc3\xa4n kuvasi muun muassa ruokotonta el\xc3\xa4m\xc3\xa4\xc3\xa4, humalatilaa ja ihmisten v\xc3\xa4lisi\xc3\xa4 ristiriitoja. H\xc3\xa4n k\xc3\xa4sitteli usein my\xc3\xb6s naisen ja miehen v\xc3\xa4lisi\xc3\xa4 suhteita ja pohjalaisen naisen vahvaa asemaa. M\xc3\xa4enp\xc3\xa4\xc3\xa4n lukuisiin miniatyyreihin sis\xc3\xa4ltyy runsaasti pohjalaisen arkip\xc3\xa4iv\xc3\xa4n ja kansantapojen ja kuvausta, usein lempe\xc3\xa4ll\xc3\xa4 huumorilla s\xc3\xa4vytettyn\xc3\xa4._NEWLINE_Kauppaneuvos Frithjof Tikanoja (1877\xe2\x80\x931964) oli M\xc3\xa4enp\xc3\xa4\xc3\xa4n taiteen suuri tukija. Tikanojan taidekokoelmassa onkin yli 400 M\xc3\xa4enp\xc3\xa4\xc3\xa4n teosta. Kuvataiteen ohella M\xc3\xa4enp\xc3\xa4\xc3\xa4 oli lahjakas kirjoittaja, pakinoitsija ja novellisti. H\xc3\xa4n julkaisi kirjoituksiaan muun muassa teoksessa Suomen p\xc3\xa4iv\xc3\xa4n nousu: kertomuksia 1918 Suomen sodasta._NEWLINE_Vuonna 1963 M\xc3\xa4enp\xc3\xa4\xc3\xa4lle my\xc3\xb6nnettiin Pro Finlandia -mitali.'